Maskun Kalustetalo

**Maskun Kalustetalo Oy**, lyhyemmältä nimeltään pelkkä **Masku**, on suomalainen huonekaluja myyvä yritys. Ketju on nimensä mukaisesti lähtöisin Maskun kunnasta, Varsinais-Suomesta. Yrityksen omistaa Toivo Sukari, joka on ollut perustamassa myös Lempäälän Ideaparkia.  

Masku-ketjuun kuului syyskuussa 2025 yhteensä 47 huonekalumyymälää ympäri Suomea. Yhtiö toimii Suomen lisäksi Virossa tytäryhtiöllä Masku Baltic OÜ, missä sillä on myymälät Tallinnassa, Tartussa ja Pärnussa. Yritys työllisti vuonna 2024 noin 270 henkilöä.

## Historia

Vuonna 2019 Maskun Kalustetalolle rakennettiin 19&nbsp;834 neliömetrin kokoinen logistiikkakeskus Mäntsälään, johon keskitetään yrityksen huonekaluvarasto. Uusi logistiikkakeskus valmistui tammikuussa 2019. Maskun kalustetalon liikevaihto kasvoi vuonna 2018 kymmenen prosenttia 92 miljoonaan euroon ja liiketoiminnan tulos 3,4 miljoonaan.

Yhtiön toimitusjohtajana toimii perustaja Toivo Sukarin vanhin tytär Hanna Kuronen ja hallituksen puheenjohtajana SOK:n entinen pääjohtaja, vuorineuvos Kari Neilimo.

Yhtiön liikevaihto laski vuoden 2022 noin 99 miljoonasta eurosta 71,6 miljoonaan euroon vuonna 2024, ja liiketulos painui 6,4 miljoonaa euroa tappiolliseksi.

## Harhaanjohtava markkinointi
Maskun Kalustetalon alennusmarkkinointia on käsitelty markkinaoikeudessa neljästi vuosina 2009–2023. Yrityksen markkinoinnissa on toistuvasti käytetty suuria alennusprosentteja, joissa vertailuhintana on ollut niin sanottu normaalihinta, jota yhtiö ei ole tosiasiallisesti perinyt kuluttajilta. Huonekaluja on myyty alennus- tai tarjoushinnoilla noin 80–90 prosenttia niiden kokonaismyyntiajasta.

### Kiellot ja uhkasakot
Markkinaoikeus kielsi joulukuussa 2009 Maskun Kalustetaloa 100 000 euron uhkasakon uhalla käyttämästä kuluttajamarkkinoinnissa menettelyä, jossa sohvien esitetään olevan alennusmyynnissä yhtäjaksoisesti yli kahden kuukauden ajan tai jossa alennuksen laskemisessa käytetään hintaa, jota kuluttajilta ei ole tosiasiallisesti peritty.

Helmikuussa 2011 markkinaoikeus totesi yhtiön rikkoneen vuoden 2009 kieltoa ja tuomitsi 100 000 euron uhkasakon maksettavaksi. Masku oli jatkanut harhaanjohtavaa alennusmarkkinointia markkinointinimellä "Finnlandia Sohvamaailma".

Kesäkuussa 2016 markkinaoikeus totesi yhtiön jälleen rikkoneen kieltoa ja tuomitsi 100 000 euron uhkasakon maksettavaksi. Markkinaoikeus luonnehti menettelyä toistuvaksi, ilmeisen suunnitelmalliseksi ja kiellosta täysin piittaamattomaksi. Uhkasakko korotettiin 300 000 euroon.

### Seuraamusmaksu (MAO:397/2023)
Heinäkuussa 2022 kuluttaja-asiamies esitti markkinaoikeudelle ensimmäistä kertaa seuraamusmaksun määräämistä yritykselle. Kuluttaja-asiamies vaati Maskun Kalustetalolle miljoonan euron seuraamusmaksua. Esitys perustui kymmenen satunnaisesti valitun sohvamallin markkinoinnin seurantaan heinäkuun 2020 ja lokakuun 2021 välillä. Seurannassa havaittiin, että sohvia myytiin vähintään 50 prosentin alennuksella 65–70 prosenttia kokonaismyyntiajasta ja alennuksen laskennassa käytettiin normaalihintaa, jota kuluttajilta ei ollut tosiasiallisesti peritty.

Markkinaoikeus määräsi 30. elokuuta 2023 Maskun Kalustetalolle 300 000 euron seuraamusmaksun. Seuraamusmaksu oli ensimmäinen kuluttajansuojalain nojalla Suomessa määrätty seuraamusmaksu. Markkinaoikeus katsoi Maskun menettelyn olleen vähintäänkin huolimatonta, mutta piti kuluttaja-asiamiehen esittämää miljoonan euron seuraamusmaksua olosuhteisiin nähden liian ankarana, koska näyttö rajoittui kymmeneen tuotteeseen.

### KHO:n päätös
Sekä Maskun Kalustetalo että kuluttaja-asiamies valittivat markkinaoikeuden päätöksestä korkeimpaan hallinto-oikeuteen. Masku vaati seuraamusmaksun kumoamista tai alentamista, kuluttaja-asiamies puolestaan sen korottamista miljoonaan euroon.

KHO hylkäsi 7. lokakuuta 2024 molemmat valitukset ja piti markkinaoikeuden 300 000 euron seuraamusmaksun ennallaan. KHO katsoi, että Maskun aiemmat rikkomukset perustelisivat sinänsä korkeampaa seuraamusmaksua, mutta kuluttaja-asiamiehen esittämä näyttö oli rajallista eikä kymmenestä tuotteesta tehtyjä havaintoja voida pitää näyttönä yhtiön yleisestä käytännöstä kaikissa tuoteryhmissä.

## Lähteet

## Aiheesta muualla
*Maskun verkkokauppa